Lene Espersen (KF), 2004-05-10:
Efter beslutningsforslaget pålægges regeringen at tage de nødvendige initiativer til at sikre, at der indføres Automatisk Trafikkontrol på udvalgte danske motorveje, hvor risikoen ved at færdes er særlig høj.
Regeringen er enig i, at der bør sættes hårdt ind mod trafikanter, der overskrider hastighedsgrænserne.
Det gælder både en markant forhøjelse af bødeniveauet, hvor hastigheden har været 140 km/t. og derover, og en skærpelse af reglerne om frakendelse af kørekortet, som indebærer, at førerretten ved hastigheder på 160 km/t. eller derover frakendes betinget.
Regeringens indsats i forhold til hastighedsovertrædelse er desuden fulgt op i den netop vedtagne lov om indførelse af en klippekortordning, som bl.a. omfatter hastighedsoverskridelser på 30 pct. eller derover, samtidig med at bøderne for sådanne hastighedsoverskridelser sættes op.
Jeg mener, at der er flere grunde til, at der ikke bør indføres Automatisk Trafikkontrol på motorvejene.
Automatisk Trafikkontrol vil medføre øget overvågning af borgerne, hvilket jeg principielt er imod.
Det er også min klare holdning, at denne særlige form for overvågning bør forbeholdes den del af vejnettet, hvor ulykkesrisikoen er størst.
Det er som bekendt ikke på motorvejene, tværtimod.
Uheldsfrekvensen er langt højere på landeveje og i byer end på motorveje, og den automatiske trafikkontrol bør derfor rettes mod de vejstrækninger, hvor effekten er størst.
Jeg skal i den forbindelse bemærke, at der i begrundelsen for beslutningsforslaget er henvist til, at erfaringer fra Norge og Sverige entydigt peger på, at Automatisk Trafikkontrol er det mest effektive redskab til at kontrollere hastigheden på motorvejene. Mig bekendt anvender man ikke Automatisk Trafikkontrol på motorveje i Norge og Sverige.
Det norske vejdirektorat har tilmed oplyst, at det i Norge er muligt at anvende Automatisk Trafikkontrol på motorvejene, men at man aldrig har anvendt det, fordi ulykkesfrekvensen ikke har været så høj, at der har været behov herfor.
Jeg mener i øvrigt, at de særlige forhold, der gør sig gældende i forhold til en automatisk hastighedskontrol, indebærer, at kontrollen ikke bør anvendes i ubegrænset omfang.
I forbindelse med Automatisk Trafikkontrol er der ikke nogen direkte kontakt mellem politiet og fartsynderen.
Der må ikke hverken hos borgeren eller politiet
herske nogen tvivl om, at Automatiske Trafikkontrol alene udføres der, hvor særlige færdselssikkerhedsmæssige hensyn gør sig gældende.
Det er derfor af afgørende betydning for den folkelige opbakning bag ordningen, at den automatisk trafikkontrol alene udføres på steder, hvor særlige færdselssikkerhedshensyn gør sig gældende, herunder ikke mindst på steder, hvor børn og ældre færdes, og på strækninger med mange uheld.
Som konsekvens heraf er der også i begrænset omfang indført en automatisk trafikkontrol på motorveje, nemlig i forbindelse med vejarbejde, hvor der erfaringsmæssigt opstår farlige situationer ved overskridelse af hastighedsgrænserne.
I øvrigt peger jeg på, at den automatiske trafikkontrol, som udføres i dag, sker på den måde, at kontrollen foretages af politifolk fra en varevogn, der er udstyret med det nødvendige tekniske udstyr.
Den fremgangsmåde vil ikke være hensigtsmæssig ved en eventuel automatisk trafikkontrol på motorvejene.
Varevogne parkeret ved motorvejen vil kunne øge risikoen for ulykker, og desuden vil synligheden af kontrollen kunne mindske den præventive effekt heraf.
Det mest effektive middel til at begrænse antallet af ulykker på motorvejene er efter min opfattelse en øget politimæssig indsats.
Det er netop, hvad der sker i forbindelse med forhøjelsen af den generelle hastighedsgrænse til 130 km/t.
Den intensiverede politimæssige kontrolindsats retter sig naturligvis primært mod overskridelsen af hastighedsgrænserne på motorvejene.
I modsætning til Automatisk Trafikkontrol vil politiet imidlertid også kunne sætte ind over for andre overtrædelser af færdselsloven.
Jeg tænker i den forbindelse navnlig på bilister, der ikke holder en passende afstand til forankørende eller i øvrigt kører hasarderet, hvilket er særlig farligt på motorveje, hvor hastigheden er væsentlig højere end på det øvrige vejnet.
Disse andre overtrædelser, der ikke opdages ved Automatisk Trafikkontrol, vil i øvrigt også i mange tilfælde kunne udløse et klip efter klippekortordningen, når den træder i kraft.
Jeg vil også erindre om, at den kontrolindsats, som er iværksat i forbindelse med forhøjelsen af den generelle hastighedsgrænse på motorveje, er massiv.
Politiet vil gennemføre flere landsdækkende, regionale og målrettede hastighedskontroller på motorvejene.
Samtidig øges kontrollen